ועדת הכספים, כנסת 20, פרוטוקול מספר 1143, 2018-10-23 10:00

משה שגיא: בוקר טוב, אני מתכבד לפתוח את ישיבת ועדת הכספים.

משה שגיא: הצעה לסדר של חבר הכנסת איתן ברושי, בבקשה.

איתן ברושי: אדוני היושב-ראש, חברי הכנסת, בוקר טוב.

איתן ברושי: אתמול התפרסם דוח מבקר המדינה על משק המים - כאילו הוא ציטט אותי/אותנו, כשאמרנו שיש פה מחדל גדול.

משה שגיא: סליחה.

משה שגיא: הרב וקנין, אני מודה לך על אתמול.

משה שגיא: תודה רבה.

יצחק וקנין: לרשותך תמיד.

איתן ברושי: אני מניח שאת יושבי החדר הזה, גם החקלאים, הדוח לא מפתיע.

איתן ברושי: אנחנו עדים למחדל גדול.

איתן ברושי: קיבלתי אישור, ואני מעלה את ההצעה לדיון מהיר אצלך, גפני, בנושא משק המים בעקבות הדוח.

איתן ברושי: אני מבקש שלא תחכה לאישור הנשיאות, תביא לדיון מהיר את הדוח, את המחדל ואת הצורך בשינויים דחופים, כי ידענו שזה לא רק גורמי שמיים, עם כל הכבוד, זה קודם כול ניהול כושל.

איתן ברושי: שני מפעלים שאתה מכיר מקרוב - סינרג'י בשדרות ומפעל המלט בהר טוב - עומדים בפני איום גדול של ייבוא והכרת המדינה בתנאים שמחסלים את המפעלים.

איתן ברושי: קיבלנו אישור מנשיאות הכנסת לדיון מהיר במלט, ועל סינרג'י כבר קיימת פה דיונים.

איתן ברושי: שני המפעלים האלה משדרים קושי גדול, ואני מבקש את ההתערבות שלך.

איתן ברושי: על פי ההכרות שלי, הוועדה היא המקום לטפל בזה.

איתן ברושי: תודה.

משה שגיא: תודה רבה.

משה שגיא: זאת אומרת, מה שאתה מציע עכשיו, שלא נעביר את הכסף של החקלאות, לא צריך לעשות העברות.

איתן ברושי: אתה מסבך אותי.

איתן ברושי: אתה יודע שיש מספיק כסף גם וגם.

משה שגיא: כן, כל דבר הוא חשוב לעצמו.

איתן ברושי: אחוז בזה, וגם מזה אל תנח ידך.

משה שגיא: שינויים בתקציב לשנת 2018.

משה שגיא: התחייבתי לאיתן שאעשה את זה ראשון בסדר-היום של החקלאות.

משה שגיא: מספר פנייה לוועדה: 155–156.

משה שגיא: בבקשה, מי מציג?

תמר לוי בונה: הפנייה התקציבית נועדה לתקצוב סכום של 48 מיליון שקלים במזומן, 2.7 מיליון בהוצאה מותנית בהכנסה ובהכנסה מיועדת, בהתאמה, וכן תקצוב של 167.076 מיליון בהרשאה להתחייב, וזאת עבור תקציב שוטף של משרד החקלאות, מינהל המחקר החקלאי וכן רשות הבדואים.

תמר לוי בונה: נעבור על עיקרי ההצעה במזומן: 30 מיליון שקלים מתוך ה-48 מיליון – עבור תוכנית התפעול והפעולות של משרד החקלאות; 4 מיליון שקלים לתוכנית של מינהל המחקר החקלאי; 6 מיליון שקלים עבור החברה הבדואית.

תמר לוי בונה: פירוט פעולות ותפעול של משרד החקלאות: 16.8 מיליון שקלים במזומן לתגבור שירותי הביקורת לייצוא בשירותים להגנת הצומח והביקורת, וזאת בעקבות החמרת הדרישות האירופאיות לייצוא; 3.8 מיליון שקלים במזומן להשתתפות במינהל הרכב, גם כן בשל החמרת הדרישות של האיחוד האירופי לייצוא תוצרת חקלאית; 1.7 מיליון שקלים במזומן לפעולות להפחתת הרגולציה על החקלאות ועל החקלאים; תקצוב של 1.5 מיליון שקלים במזומן מקרן המדען הראשי, וזאת עבור מימון מחקרים המבוצעים במכון הווטרינרי; 800,000 שקלים במזומן בגין משרות שהועברו כדי לייצר ביקורת על החטיבה להתיישבות; 400,000 שקלים במזומן עבור תקציבי ההדרכה של משרד החקלאות, בהתאם להחלטת נציבות שירות המדינה; 4.6 מיליון שקלים במזומן עבור התקשרויות רכש, בהתאם לקצב הביצוע – התאמת המזומן לקצב הביצוע של המשרד; 600,000 להעברה לתוכנית התמיכות בחקלאות, עבור הכשרות קרקע בפריפריה.

תמר לוי בונה: תוכנית מס' 2: פעולות ותפעול מינהל המחקר החקלאי.

תמר לוי בונה: כאן השינוי מסתכם ב-3.9 מיליון שקלים במזומן ו-85 מיליון שקלים בהרשאה להתחייב, וזה למטרות הבאות: - - -

משה שגיא: מה זה מינהל המחקר החקלאי?

תמר לוי בונה: מכון וולקני.

משה שגיא: למה אתם מקצצים להם?

תמר לוי בונה: הקיצוץ ב-2019 כמובן לא רלוונטי לפנייה הזו.

משה שגיא: לא אמרתי על הפנייה, שאלתי מכיוון שאנחנו מדברים מעניין לעניין באותו עניין.

משה שגיא: קיימנו על זה דיון כאן, הם קבלו בפנינו על זה ושכנעו שאכן יש קיצוץ הרבה יותר גדול ממה שיש במשרד.

תמר לוי בונה: אז אבהיר שכאן אנחנו מבקשים להעביר להם 85 מיליוני שקלים - - -

משה שגיא: את זה הבנתי, זה כתוב.

משה שגיא: אנחנו יודעים לקרוא בלי נקודות.

משה שגיא: למה יש קיצוץ בוולקני?

תמר לוי בונה: באשר ל-2019, הממשלה החליטה על שורה של קיצוצים.

משה שגיא: הממשלה לא מעניינת אותי.

משה שגיא: אתם מביאים העברה – תגידו.

משה שגיא: הממשלה – כאילו לממשלה יש נביאות.

תמר לוי בונה: כמובן שכאשר הממשלה מחליטה על שורה של קיצוצים רוחביים - - -

משה שגיא: עם כל הכבוד, אנחנו היינו בקיצוצים.

יצחק וקנין: בוולקני אתם קיצצתם יותר מהפלט.

משה שגיא: 22% במקום בקושי 10%.

איתן ברושי: 24%.

יצחק וקנין: תמר, זה נכון או לא?

תמר לוי בונה: אנחנו לא מכירים את המספרים האלה.

תמר לוי בונה: כשאנחנו מסתכלים על מערכת הקיצוצים - - -

יצחק וקנין: האם קוצץ בוולקני יותר מאשר ביתר המשרד מבחינת הפלט שעשיתם?

שלמה בן אליהו: אני אסביר.

משה שגיא: בבקשה, המנכ"ל פה.

שלמה בן אליהו: אדוני היושב-ראש, כמדומני שנקבעה ישיבה ספציפית לשעה 12:00.

שלמה בן אליהו: אתה רוצה שנקדים אותה לעכשיו?

משה שגיא: נקדים אותה, והיא תהיה אחרי ההעברות בגלל שזה קשור אחד לשני.

משה שגיא: אני לא רץ עם ההעברות אם אני לא יודע תשובה על וולקני.

שלמה בן אליהו: אז אתייחס אחר כך.

משה שגיא: בלאו הכי אגיש רביזיה על ההעברה, עד שנגמור את וולקני.

תמר לוי בונה: תקצוב של 85 מיליוני שקלים בהרשאה להתחייב להסדרת ההתקשרויות של מכון וולקני עם מוסדות מחקר בעניין מקבלי מלגה באופן רב-שנתי.

תמר לוי בונה: אלה ההעברות עבור מכון וולקני.

משה שגיא: שאלות?

איתן ברושי: שאל אבו וילן לגבי החלק היחסי בתקציב לגליל העליון או לתיקון 27, זה לא מופיע?

תמר לוי בונה: מכיוון שקיבלנו רק עכשיו את ההערכות ממשרד החקלאות לגבי צפי הביצוע במזומן, אנחנו צפויים להביא ממש בשבוע הקרוב בקשה לתקצוב 30 מיליון שקלים לתיקון 27, בהתאם לצפי הביצוע של ההצעות.

תמר לוי בונה: ובכל אופן, אמרנו לחשב משרד החקלאות שנעשה כל שביכולתנו כדי לא לעכב שום שקל מבחינת תיקון 27.

משה שגיא: למה רק עכשיו?

תמר לוי בונה: מכיוון שלא היה לנו צפי להגשת הבקשות עד כה וההסכם - - -

איתן ברושי: מה זה קשור?

תמר לוי בונה: אנחנו לא יודעים כמה לתקצב.

תמר לוי בונה: אנחנו לא מעוניינים לבוא מדי דקה לשנות את התקציבים המוקצים לכך, אבל כבר פתחנו - - -

משה שגיא: מי היה צריך לתת את הצפי?

תמר לוי בונה: קיבלנו צפי ממשרד החקלאות כמה בקשות יוגשו ובהתאם נתקצב על זה.

איתן ברושי: חתמתם על ההסכם.

משה שגיא: מר כהן, למה אתם עובדים לאט?

תמר לוי בונה: ההסכם נחתם רק ביולי האחרון.

משה שגיא: תגיד.

משה שגיא: היא אומרת שלא היה לה צפי, רק עכשיו.

אבשלום וילן: אנחנו בסוף אוקטובר, מה זה יולי?

אבשלום וילן: אדוני היושב-ראש, שתדע – כל החקלאים שילמו על אדמות הכבול מכספם ולא מקבלים את הכסף, מממנים את המדינה.

משה שגיא: צבי, בבקשה.

צבי כהן: הצפי לא קשור לנוהל.

צבי כהן: הצפי יצא מחר או יצא אתמול, אבל הצפי לא קשור לנוהל.

צבי כהן: כולם יכולים לדעת כמה צריך לצאת ב-2018.

צבי כהן: יש ויכוחים עם האוצר על כתיבת הנוהל, אבל הצפי לא קשור לנוהל.

משה שגיא: אומרת תמר מאגף התקציבים שעד היום היא לא יכלה להביא את זה מכיוון שלא היה צפי.

משה שגיא: כלומר, משרד החקלאות לא העביר את הצפי שצריך.

משה שגיא: שניה, אם הייתי מתעצבן מכל דבר שאומרים פה, אז הייתי - - -

צבי כהן: לא, לא התעצבנתי.

צבי כהן: אני לא מתעצבן, חס ושלום.

משה שגיא: בקיצור, אתם אשמים בזה ולכן רק בשבוע הבא, כנראה, היא תוכל להביא את זה, כי היא לא רוצה לעשות שינויים.

משה שגיא: עכשיו תגיד לי אם זה נכון או לא נכון.

צבי כהן: לא בא לי להתווכח אתה פה - - -

משה שגיא: איפה אתם רוצים להתווכח?

משה שגיא: אבוא לשם.

צבי כהן: אנחנו מתווכחים בפלאפונים, ב-SMS.

צבי כהן: בגדול, צפי הוא לא עניין של משרד החקלאות.

צבי כהן: היינו צריכים להוציא את הנוהל, הנוהל לא יצא מכיוון שיש עדיין ויכוחים עם החקלאים.

משה שגיא: על מה למשל הוויכוח?

משה שגיא: למשל משהו שהוא דוגמה גדולה.

צבי כהן: מהומה גדולה היא: אם חוק עידוד השקעות הון יעבור בלי איזשהו תיקון, מה יקרה לכספים בהסכם המים?

משה שגיא: החוק שתיכף נדון עליו.

אבשלום וילן: זה לא מה שאמרתם, אנחנו מדברים אתכם על זה כל יום.

אבשלום וילן: איך אתה מחבר את זה לפה?

צבי כהן: הוא ביקש דוגמה לוויכוח.

צבי כהן: על זה יש ויכוח.

אבשלום וילן: אדוני היושב-ראש, בברוטו אני סביב השולחן הזה למעלה מ-20 שנה, עוד לא ראיתי מקרה שכל אחד מספר לך סיפורים.

אבשלום וילן: כבר לפני חודש הבטיחו, ואני מגיע לכאן עכשיו ומופתע שהם עוד לא העבירו את הצפי והם לא העבירו את הכסף.

אבשלום וילן: מה אני אומר לאנשי הגליל העליון, שהכרחתי אותם לשלם את ה-30 מיליון?

משה שגיא: את האמת.

אבשלום וילן: שמשחקים אתם, שבזים להם?

משה שגיא: נסיים את העניין הזה.

משה שגיא: מה אתה רוצה שנעשה?

צבי כהן: אני רוצה להגיד מילה על הסיפור של הצפי.

צבי כהן: אנחנו לא מעבירים צפי, כולם יודעים מה הצפי – יש הסכם של 250 מיליון שקל, אין פה עניינים של צפי.

צבי כהן: בואו נחלק את האש כמו שצריך – אנחנו לא צריכים להעביר צפי, אנחנו צריכים להוציא נוהל והנוהל לא יצא.

צבי כהן: ברגע שיצא הנוהל, ברור לכולם שצריך פה כסף, מה זה משנה אם הצפי הוא אתמול או מחר?

אבשלום וילן: הם שילמו, הם צריכים לקבל את הכסף היום.

משה שגיא: אמרת את זה כבר שלוש פעמים.

משה שגיא: הבנו את זה, תאמין לי.

איתן ברושי: יש הסבר לזה, אדוני היושב-ראש.

משה שגיא: רק שניה.

משה שגיא: תמר, מה שהוא אמר.

תמר לוי בונה: הפנייה הנוכחית הוגשה לוועדת הכספים, אם זכרוני אינו מטעה אותי, ב-15 באוגוסט.

תמר לוי בונה: עד אז לא קיבלתי הערכות ממשרד החקלאות לגבי היקף הכספים שצריך לתקצב.

תמר לוי בונה: קיבלתי זאת לאחרונה, ובשניה שנוכל להעביר את הפניה הזאת נעביר.

משה שגיא: קיבלת לאחרונה ממשרד החקלאות.

תמר לוי בונה: בהחלט, כן, את הצפי שלהם.

משה שגיא: אז למה זה לא מופיע עכשיו?

תמר לוי בונה: מכיוון שהעברתי לכם את הפנייה הזו באוגוסט, לפני שהיה את הצפי.

תמר לוי בונה: מאז יש כבר צפי ואנחנו ממתינים להעברה של הפנייה הזאת כדי שנוכל לתקצב את הפנייה הבאה.

תמר לוי בונה: משרד החקלאות לא יוכל להגיד אחרת, כי הם העבירו לי את הצפי של יציאת ההרשאות רק אחרי אוגוסט.

משה שגיא: מתי תגיע הפנייה הזאת?

משה שגיא: בגלל שחקלאים שילמו.

תמר לוי בונה: בשניה שנוכל להעביר את הפנייה נתפנה כדי להעביר את הפנייה הבאה.

תמר לוי בונה: זה עניין של שבוע-שבועיים.

משה שגיא: לא, זה לא קשור.

משה שגיא: יש פנייה אחת ויש פנייה אחרת.

משה שגיא: את אומרת שחיכיתם לצפי של משרד החקלאות, וזה כבר הגיע, אז למה החקלאים צריכים לסבול?

תמר לוי בונה: אין שום בעיה להגיש פנייה.

משה שגיא: תביאו את זה, נשים את זה בשבוע הבא או נשים את זה בישיבה הכי קרובה כדי להעביר את זה.

משה שגיא: אנחנו לא רוצים לעכב לחקלאים כסף.

איתן ברושי: למה אנחנו לא יכולים לצרף את זה עכשיו להעברות?

יצחק וקנין: אין פנייה.

איתן ברושי: רגע, דקה.

איתן ברושי: אני רוצה להגיד לך, אדוני היושב-ראש - - -

משה שגיא: תן לה לסיים.

משה שגיא: אתן לך.

איתן ברושי: יש פה מדיניות.

איתן ברושי: זה הכול טקטיקה.

משה שגיא: רגע.

משה שגיא: תמר, בבקשה.

תמר לוי בונה: אנחנו מכינים עכשיו את הפנייה השניה לוועדת הכספים.

תמר לוי בונה: נגיש אותה לשולחן הוועדה, אני מקווה, בתוך שבוע- שבועיים.

תמר לוי בונה: אנחנו כבר בישורת האחרונה של גיבוש הפנייה.

תמר לוי בונה: אני לא רואה סיבה שזה לא יעבור.

משה שגיא: למה שבוע-שבועיים?

משה שגיא: למה אי-אפשר לעשות את זה ביום-יומיים?

איתן ברושי: או שעה-שעתיים.

תמר לוי בונה: בוודאי שכאשר מתעכבת הפנייה הראשונה זה דבר שמאוד קשה לגבש, כי צריך להבין מה צפי יציאת המזמן, בוודאי ובוודאי בסעיף תקציבי כמו 33, שמורכב מהמון מזומן בתקנות הרשאה, כיוון שזה התקשרויות ארוכות שנים, במיוחד במינהלת השקעות של מר צביקה כהן.

תמר לוי בונה: כיוון שהפניה הזאת עוד לא עברה, אנחנו מאוד מתקשים להעביר - - -

משה שגיא: למה יש לי הרגשה שמשרד האוצר באופן סיסטמתי, כבר הרבה זמן, מנסה לפגוע בחקלאים?

משה שגיא: למה?

משה שגיא: לא שזה נכון, הרגשה כזאת.

תמר לוי בונה: אני לא יודעת לפרש את הרגשתך.

משה שגיא: את לא יודעת לפרש הרגשות.

אבשלום וילן: חתמנו על הסכם, הכרחנו אותם למשוך את הבג"ץ, ועכשיו את אומרת שאת לא יכולה להעביר את הכסף, אחרי שהם שילמו.

אבשלום וילן: תבין מה קורה פה.

משה שגיא: אני לא מבין, ממש לא מבין.

תמר לוי בונה: משרד האוצר חתם על שורה של הסכמים להיטיב עם החקלאות בשנת 2017 ובשנת 2018.

משה שגיא: אנחנו לא בסיסמת בחירות.

משה שגיא: תגידי לי למה אין את ההעברה לחקלאים, שהיתה צריכה להגיע עכשיו עם פנייה?

משה שגיא: עכשיו את אומרת שיהיה עוד שבוע-שבועיים; למה?

תמר לוי בונה: עניתי על כך, שנדרשנו לצפי ממשרד החקלאות.

תמר לוי בונה: עכשיו קיבלנו את הצפי, אין בעיה - - -

משה שגיא: אז למה שבוע-שבועיים?

משה שגיא: למה אי-אפשר לעשות את זה ביומיים?

משה שגיא: העברות אפשר לעשות מהר, אם רוצים.

שלמה בן אליהו: אדוני היושב-ראש, אני לא אמור להגן עליהם, אבל - - -

משה שגיא: אז תגן.

שלמה בן אליהו: יש לי כבר שערות לבנות, אני יכול להגיד שהצוות הזה עובד אתנו בשיתוף פעולה, יחסית עובדים מהר.

שלמה בן אליהו: אין להם כוונה לעכב דברים.

משה שגיא: יפה.

משה שגיא: זאת אומרת, גם אתם נגד החקלאים.

שלמה בן אליהו: אנחנו לא נגד החקלאים - - -

משה שגיא: בסדר, אם אתה רוצה להגן עליהם – תגן.

משה שגיא: המשמעות של העניין זה שבמקום להביא העברה ביומיים יביאו העברה בעוד שבועיים, וגם זה לא בטוח.

איתן ברושי: אחרי שדחית בשבועיים את ההעברה הקודמת.

משה שגיא: זה משהו אחר, לא קשור.

איתן ברושי: זה קשור שהם היו צריכים - - -

משה שגיא: הם היו יכולים להביא את זה גם אז.

משה שגיא: לא קשור בכלל.

איתן ברושי: נכון, זאת הכוונה.

שלמה בן אליהו: אני התייחסתי להבטחה שלך, לא למקרה הספציפי.

משה שגיא: אתה לא צריך להגן עליהם.

משה שגיא: לא תמיד ההגנה היא דבר נכון.

שלמה בן אליהו: אני אומר שגם האמת צריכה להישמע.

איתן ברושי: אתמול הם קיבלו סקירה מראש המוסד והם עסוקים עכשיו בעניינים אחרים.

משה שגיא: אגב, ביום שני נדון על מכסות המים בעוטף עזה.

משה שגיא: יש הצעה שלך, איתן ברושי, וגם של איילת ורבין ואנחנו - - -

איתן ברושי: אני רוצה להעיר פה הערה.

משה שגיא: אבל קצרה.

איתן ברושי: קצרה.

איתן ברושי: זה לא מקרה, אדוני היושב-ראש וחברי המנכ"ל.

איתן ברושי: האוצר מודאג ממצב הקופה הלאומי והוא מעוניין להשהות החלטות של מימוש תקציבים, כי כל חודש בודקים אותו, רואים שיש ירידה גדולה בגבייה, יש גירעון תקציבי, משרד האוצר לא עומד בתוכניות והקורבן הכי קל זה החקלאות – היא הכי חלשה והכי קל לדפוק אותה, כמו כל אחד שלא משלם לנושה שהכי קל לא לשלם לו.

איתן ברושי: הם לא משלמים לחקלאות ועוד רוצים לחסל את הרפת ואת כל הענפים האחרים.

איתן ברושי: משפט שני, יותר משמעותי – בבקשה תקשיבי חברתי מהאוצר ואדוני המנכ"ל: אני מציע להפריד בעניינים התקציביים בין החטיבה להתיישבות והבדואים לבין תקציב משרד החקלאות.

איתן ברושי: אתם עושים נזק גם למשרד.

איתן ברושי: מה אומר האוצר?

איתן ברושי: מעולם לא היה תקציב כזה גדול, כשהוא מכניס בתוכו את הפיצוי לערבה, את הבדואים ואת החטיבה להתיישבות, שלאחרונה ראיתי שהיא ממשיכה לממן מאחזים לא חוקיים.

איתן ברושי: לכן, אני מבקש ממך, אדוני היושב-ראש, תקפידו על זה.

שלמה בן אליהו: אני מוחה על זה.

שלמה בן אליהו: אין דבר כזה, לא היה ולא נברא.

איתן ברושי: אוקיי.

איתן ברושי: זה היה לפניך, כנראה.

איתן ברושי: מה שאני אומר כרגע שלא יכול להיות שתבואו לפה עם דף מעורבב עם החטיבה להתיישבות והבדואים.

איתן ברושי: זה שעשו מזה שר אחד, שלא מצליח לטפל בחקלאות ועכשיו גם לא מצליח לטפל ביתר - אל תבלבלו לנו את המוח עם הערבוב הזה.

איתן ברושי: שימו את החקלאות לחוד, שימו את הבדואים לחוד ואת החטיבה להתיישבות.

איתן ברושי: תפסיקו לעשות פה שקשוקה, זה מטעה את כולם וזה מערבב לנו את העניינים.

איתן ברושי: אתם קודם כול משרד החקלאות והכפר.

איתן ברושי: הקואליציה מערבבת – אני לא נכנס לזה כרגע – אבל אל תערבבו אתם.

איתן ברושי: תודה.

משה שגיא: תודה רבה.

משה שגיא: אפשר להצביע?

משה שגיא: מי בעד אישור פניות 155–156?

משה שגיא: מי נגד?

משה שגיא: בעד – פה אחד

משה שגיא: פניות 155–156 נתקבלו.

משה שגיא: הפניות אושרו ואני מגיש על זה רביזיה עד אחרי הדיון על הנושא של מכון וולקני.

איתן ברושי: תקבע שעה לרביזיה.

משה שגיא: אני עוד לא קובע, קודם כול נדון על הוולקני.

איתן ברושי: זה היום?

משה שגיא: היום.

אבשלום וילן: כבוד היושב-ראש, האם יש סיכום מתי הם יביאו את הפנייה - - -?

משה שגיא: נדבר על כל זה.

משה שגיא: מספר פנייה לוועדה 187–191, משרד החינוך.

תמר לוי בונה: הפנייה נועדה להעביר 36.642 מיליון שקלים מסעיף הרזרבה הכללית לסעיף 20 של משרד החינוך.

תמר לוי בונה: עיקר הפנייה נועד לקידום ילדים ונוער.

תמר לוי בונה: מטרת השינוי: יישום החלטת ממשלה מס' 1480, שעניינה תוכנית ממשלתית להעצמה וחיזוק כלכלי-חברתי של היישובים הבדואים בצפון, פעילויות ופרויקטים במערכת החינוך שעניינם - - -

משה שגיא: אל תקראי מהפנייה.

משה שגיא: הפנייה, קראנו אותה.

תמר לוי בונה: אז יש פה נציג משרד החינוך שיוכל להרחיב.

משה שגיא: אתה יכול לומר משהו בעניין הזה?

משה שגיא: יש פה תקצוב של תוכנית המגזר הדרוזי, בדואים צפון ומזרח ירושלים.

משה שגיא: יש פה העברות ממשרדי ממשלה, על פי תוכניות הממשלה, למיזמים משותפים ויש פה תקצוב הרשאה לתוכנית תקשוב במערכת החינוך בהיקף של 40 מיליון שקל.

משה שגיא: אלה, פחות או יותר, השינויים.

משה שגיא: מי בעד אישור הפניות?

משה שגיא: מי נגד?

משה שגיא: בעד – פה אחד

משה שגיא: פניות 187–191 נתקבלו.

משה שגיא: הפניות אושרו.

משה שגיא: פניות 173 עד 174 – משרד הכלכלה.

אביעד שוורץ: הפנייה נועדה לתקצוב סך של 6.5 מיליוני שקלים בהוצאה ו-262,941 אלפי שקלים בהרשאה להתחייב לזרוע העבודה במשרד העבודה והרווחה.

אביעד שוורץ: עיקר הפנייה הוא תקצוב הרשאה להתחייב עבור מרכז הכוון לבעלי מוגבלויות, מרכזי הכוון לערבים, שיפוצים ובינוי של בתי-ספר מקצועיים - - -

משה שגיא: גם החרדים פה?

אביעד שוורץ: לחרדים יש סבסוד לימודי הנדסאות עבור חרדים ובדואים, זה גם חלק מההרשאה להתחייב.

אביעד שוורץ: זה עיקר הפניה.

משה שגיא: אתם רוצים שנאשר את זה?

משה שגיא: צריך את זה בכלל?

משה שגיא: אז למה אתם לא מבצעים?

משה שגיא: מי בעד אישור הפניות?

משה שגיא: מי נגד?

משה שגיא: בעד – פה אחד

משה שגיא: פניות 173 עד 174 נתקבלו.

משה שגיא: תודה, הפניות אושרו.

משה שגיא: בבקשה, מספר פניה 154.

מעין ספיבק: הפנייה נועדה לתקצוב סך של 107,000 אלפי שקלים בהרשאה להתחייב עבור תגבור מענקי פיתוח, פיתוח וחיזוק הון אנושי והקמת אשכולות חזקים בצפון.

מעין ספיבק: תגבור התקציב נעשה בהתאם לסעיף 6 להחלטת ממשלה מס' 2262 מיום 8 בינואר 2017 בנושא פיתוח כלכלי של מחוז צפון וצעדים משלימים לעיר חיפה.

משה שגיא: זה הולך לחיפה, לעכו, לנהרייה?

מעין ספיבק: כן.

משה שגיא: טוב.

משה שגיא: אני רוצה לבדוק את זה, נראה בהמשך.

משה שגיא: 33-008 – עודפים.

משה שגיא: בבקשה.

סיון ינקוביץ': הפנייה הזאת נועדה להעברת עודפים מחויבים משנת 2017 לשנת 2018 בסכום של 93.

סיון ינקוביץ': 747 מיליון שקלים.

סיון ינקוביץ': מדובר בהתחייבויות שנרשמו בשנת הכספים 2017 - - -

משה שגיא: רב-שנתיות.

סיון ינקוביץ': - - - ותשלומים עבורם מבוצעים בשנת 2018, ולכן יש צורך להוסיף.

משה שגיא: ועד אז לא יכלו להעביר לאגף התקציבים את הצפי – מה שתמר אמרה קודם?

משה שגיא: זה כבר הרבה זמן.

סיון ינקוביץ': זה עודפים, אנחנו יודעים כבר מינואר.

משה שגיא: מה עודפים?

משה שגיא: אלינו זה הגיע רק עכשיו.

משה שגיא: אתם מזלזלים בוועדת הכספים.

סיון ינקוביץ': אני מגישה דברים לוועדת הכספים?

משה שגיא: אל תיקחי קשה.

משה שגיא: יש דברים אמיתיים שאני אומר בצחוק.

משה שגיא: מי בעד אישור הבקשה?

משה שגיא: מי נגד?

משה שגיא: בעד – פה אחד

משה שגיא: פנייה 33-008 נתקבלה.

משה שגיא: הבקשה אושרה.

משה שגיא: אני מגיש על זה רביזיה.

איתן ברושי: סיון, איפה ההעברה לשומר החדש?

משה שגיא: היה.

משה שגיא: בפנייה הקודמת.

איתן ברושי: אושר?

סיון ינקוביץ': אושר, ויש רביזיה.

משה שגיא: בקשה מס' 33-009 – עודפים של חקלאות.

משה שגיא: למה זה לא יחד?

תמר לוי בונה: בפנייה הראשונה זה עודפים שחויבו, והפנייה השניה זה עודפים שיצאו בהם למכרז אך טרם נבחר זוכה, בעיקר במכון וולקני.

תמר לוי בונה: למען הסדר הטוב אנחנו מפרידים בין שני הדברים, אבל מדובר בשתי פניות של עודפים.

משה שגיא: טוב, תסבירי.

תמר לוי בונה: הפנייה התקציבית נועדה להעברת - - -

משה שגיא: אל תקראי מהכתוב, בגלל שאת זה קראנו.

משה שגיא: תגידי דברים כלליים, ואם יש שאלות – נשאל אותך.

תמר לוי בונה: מדובר כאן בעודפים אשר נוצרו מכיוון שמשרד החקלאות, ובעיקר מכון וולקני, יצאו למכרזים בנושאי רכש וטרם נבחר זוכה.

תמר לוי בונה: העודפים האלה נשמרו כדי לאפשר להם למצוא זוכה בשנת התקציב הנוכחית מבלי לצאת למכרז חדש.

תמר לוי בונה: מדובר ברכישת ציוד ומכשור למחקרים: במכון וולקני – 12.4 מיליון שקלים והתקשרויות דומות במשרד החקלאות בסך 800,000 שקלים.

משה שגיא: מה הם יעשו ב-2019?

משה שגיא: ב-2019 כל מה שאת עכשיו מבקשת כבר לא יהיה אקטואלי, לא יהיה כסף.

משה שגיא: נכון?

משה שגיא: תיכף נדבר על זה.

משה שגיא: מי בעד אישור הבקשה?

משה שגיא: מי נגד?

משה שגיא: בעד – פה אחד

משה שגיא: פנייה 33-009 נתקבלה.

משה שגיא: הבקשה אושרה.

משה שגיא: אני מגיש על זה רביזיה.

משה שגיא: בקשה מס' 13-026.

מעין ספיבק: הפנייה נועדה להעברת עודפים משנת 2017 לשנת 2018 בסך 24,597 אלפי שקלים.

מעין ספיבק: התוכניות מפורטות בפניכם, נשלח גם פירוט לוועדה.

מעין ספיבק: האם יש שאלות נוספות?

משה שגיא: למה זה מיועד?

מעין ספיבק: התוכנית הראשונה היא תוכנית שיש בה אשראי עבור רשויות מקומיות שנמצאות בתוכנית הבראה.

מעין ספיבק: במצב שבו רשות לא עמדה באבני הדרך של תוכנית ההבראה שלה היא לא מקבלת את התקציב, והתקציב צריך להידחות לשנה שאחרי על מנת שבמידה שהיא תעמוד באבני הדרך היא תקבל את התקציב.

משה שגיא: השיפוי של 18 מיליון שקל לרשויות מקומיות, לאיזה רשויות זה הולך?

מעין ספיבק: מדובר ברשימת רשויות שנמצאות בתוכניות הבראה.

מעין ספיבק: אם אתה מבקש שנשלח לך פירוט - - -

משה שגיא: לא, אני לא צריך פירוט, אבל אני רוצה לדעת לאיזה רשויות.

משה שגיא: רשויות שנמצאות בתוכנית הבראה?

מעין ספיבק: נכון.

משה שגיא: אז מה מעבירים להם?

משה שגיא: בעקבות תוכנית ההבראה מעבירים להם 18 מיליון שקל?

מעין ספיבק: בתוכנית ההבראה יש אבני דרך, ואם הרשויות עומדות באבני הדרך הן מקבלות את התקציב.

משה שגיא: זה הכסף שעמדו באבני הדרך שעליהן דובר - - -

מעין ספיבק: זה הכסף שלא עמדו באבני הדרך בשנת 2017, ועל מנת לאפשר להן לנסות לעמוד באבני הדרך ב-2018 מעבירים - - -

משה שגיא: זה הכסף הזה.

מעין ספיבק: נכון.

איתן ברושי: למה שבוע לפני הבחירות המוניציפליות?

משה שגיא: זה שבוע לפני הבחירות – זה נכון, אבל זה כסף שהיו צריכים לקבל כבר ב-2017.

איתן ברושי: נכון, אבל בכל זאת אני שואל - - -

משה שגיא: זה קשור לבחירות?

משה שגיא: זו השאלה.

איתן ברושי: הכול קשור.

משה שגיא: בבקשה, תענו.

מעין ספיבק: מדובר בעיתוי שבו מביאים את העודפים המחויבים, את 12% הנוספים של העודפים המחויבים שכבר אושרו 80% הראשונים שלהם.

מעין ספיבק: זה העיתוי שבו אנחנו דנים בכל העודפים המחויבים.

משה שגיא: זה עודף.

משה שגיא: מה זה הוצאות משפטיות?

משה שגיא: אל תקראי מהנייר – קראתי.

משה שגיא: מרוצי סוסים, הכול – אפילו בסוסים הבנתי.

משה שגיא: תסבירי מה זה.

מעין ספיבק: בשנת 2017 נחתם הסכם עם מפעיל זר, וההסכם הזה הופסק לפני סוף השנה.

מעין ספיבק: היתה תביעה משפטית שהתקיימה והוחלט לפצות אותו בסכום מסוים.

משה שגיא: מה זה קשור אליכם – מרוצי סוסים?

מעין ספיבק: זה לא קשור.

מעין ספיבק: זה נמצא בסעיף 13, שאליו מתועלות כל ההוצאות המשפטיות.

משה שגיא: למה מרוצי סוסים קשורים למשרד הפנים?

מעין ספיבק: הם לא.

מעין ספיבק: זה קשור למשרד התרבות והספורט.

מעין ספיבק: אני לא רפרנטית לתחום, אבל אני מייצגת את כל הפנייה.

משה שגיא: זה עודף של איזה משרד?

מעין ספיבק: זה משרד המשפטים, שטיפל בתביעה של משרד התרבות והספורט.

משה שגיא: בסדר, הבנתי.

משה שגיא: עכשיו הבנתי מה הסוסים עושים פה.

משה שגיא: מי בעד אישור הבקשה?

משה שגיא: מי נגד?

משה שגיא: בעד – פה אחד

משה שגיא: פנייה 13-026 נתקבלה.

משה שגיא: תודה, הבקשה אושרה.

משה שגיא: פנייה מס' 14-005 – בחירות ומימון מפלגות.

מעין ספיבק: הפנייה נועדה להעברת עודפים בסך 928,000 שקלים.

מעין ספיבק: כמו שכתוב פה, מדובר בפרויקט שיפוץ ופיתוח של המרכז הלוגיסטי של ועדת הבחירות.

מעין ספיבק: היה מכרז, המכרז טרם בוצע עד תום ואלה העודפים.

משה שגיא: יש שאלות?

משה שגיא: אין.

משה שגיא: מי בעד אישור הבקשה?

משה שגיא: מי נגד?

משה שגיא: בעד – פה אחד

משה שגיא: פנייה 14-005 נתקבלה.

משה שגיא: תודה, הבקשה אושרה.

משה שגיא: בקשה מס' 36-011 – תעסוקה.

משה שגיא: בבקשה.

שירה דימניק: הפנייה נועדה להעברת סכום של 3.8 מיליון שקלים, עודפים משנת 2017 לשנת 2018.

שירה דימניק: מדובר במכרז של ביקורת כספים של חשבות משרד הכלכלה.

שירה דימניק: המשרד פורסם בספטמבר 2017, באותה שנה עדיין לא נמצא זוכה ולכן אנחנו מעבירים את הכספים לשנה הזאת.

שירה דימניק: הזוכה צפוי לקבל את הכספים עד סוף הרבעון הרביעי של השנה.

משה שגיא: יש שאלות?

משה שגיא: לא.

משה שגיא: מי בעד הבקשה?

משה שגיא: מי נגד?

משה שגיא: בעד – פה אחד

משה שגיא: פנייה 36-001 נתקבלה.

משה שגיא: הבקשה אושרה.

משה שגיא: אנחנו עוברים לפנייה 51-006.

משה שגיא: הבקשה הזאת היתה פה שלוש פעמים.

אורי דביר: נכון.

אורי דביר: יש לנו נתונים.

משה שגיא: ביקשתי כמה פעמים, לא ערערתי על העניין הזה - אני מניח שאם מביאים בקשה לבינוי של בתי-משפט אז יש בזה צורך.

משה שגיא: שאלתי פעם אחר פעם אחר פעם מה עם הבינוי של בתי הדין.

משה שגיא: שניהם גופים שיפוטיים שמגיעים אליהם אזרחים, בעיקר על פי חוק.

משה שגיא: הם מגיעים לבית המשפט ורואים בית משפט מסודר, מכיוון שאישרנו להם את הבינוי ויש בתי משפט חדשים; כשמגיעים לבתי הדין הם רואים גועל נפש – אין בינוי, אין שיפוצים, אין כלום.

משה שגיא: סיפרתי על חיפה, שנחל היה עובר מתחת לבית הדין.

משה שגיא: אז מה המצב?

אורי דביר: קודם כול, היושב-ראש ביקש שנגיד מה התקציב שניתן לבתי הדין הרבניים.

משה שגיא: יש לי שאלה נוספת: למה שלוש ישיבות לא באתם עם תשובות?

משה שגיא: למה רק עכשיו?

אורי דביר: אני פה ישיבה שניה.

אורי דביר: בישיבה הקודמת ביקשת והגענו עם כל הנתונים.

משה שגיא: אתה בחור טוב; הממשלה – לא.

אורי דביר: מבחינת סקירה כללית, בתי דין אזוריים שעברו לדיור חדש: ירושלים – ב-2014; אשדוד, אשקלון ב-2014; הגדול – ב-2015; טבריה – ב-2016; חיפה – ב-2017.

אורי דביר: יש בתי דין אזוריים שנמצאים בתהליכי התאמה ושיפוץ: באשדוד, באילת; בניין ההנהלה בנתניה יועבר לקרית הממשלה החדשה ב-2022; תל-אביב – בשלבי איתור וחיפוש דיור חלופי; רחובות – בשלבי סיום לבחירת דיור; פתח תקווה – שופץ; באר שבע בסדר.

אורי דביר: שאלת על תקציב.

אורי דביר: תקציב הבינוי של הנהלת בתי המשפט הכלליים מסתכם ב-50 מיליון שקלים.

אורי דביר: שאלת על הרבניים, מה התוספות.

אורי דביר: ב-2017 נוספו 7.5 מיליון שקלים לנושא התחזוקה, השיפוצים והבינוי; ב-2018 תוגבר התקציב ב-11 מיליון וב-2019 יש 4 מיליון בבסיס.

אורי דביר: צריך להבין שבסוף יש משרד לשירותי דת, שזה חלק מאותו סיכום.

אורי דביר: לצורך העניין, אם בסיכום התקציבי המשרד ביקש שייתנו לו - - -

משה שגיא: אתה יכול להסביר לי בעברית?

משה שגיא: מי מממן את הבינוי של בתי המשפט ומי מממן את הבינוי של בתי הדין?

אורי דביר: בתי המשפט – הנהלת בתי המשפט.

משה שגיא: הנהלת בתי-המשפט?

משה שגיא: זה מינהל הדיור.

אורי דביר: לא, זו הנקודה החשובה: מינהל הדיור הוא קבלן ביצוע.

אורי דביר: אומרים לו: תבנה, הנה התקציב.

משה שגיא: מה התקציב של בינוי בתי-המשפט ב-2019?

אורי דביר: ב-2018 זה 51 מיליון - - -

משה שגיא: ב-2019?

אורי דביר: לדעתי מספר דומה.

משה שגיא: בתי דין רבניים, זה במשרד לשירותי דת?

אורי דביר: זה תקציב שמועבר משם, נכון?

משה שגיא: מאיפה?

משה שגיא: אל תנחשו.

משה שגיא: מאיפה מגיע הכסף של בינוי בתי הדין?

משה שגיא: אם אתם לא יודעים – תגידו.

אורי דביר: מתקנה של תחזוקה ותפעול - - -

משה שגיא: המשרד לשירותי דת – יש שם תקנה?

משה שגיא: איפה התקנה הזאת?

אורי דביר: יש תפעול בתי דין רבניים.

משה שגיא: בינוי, שיפוץ?

אורי דביר: בינוי, תפעול ותחזוקה – כל זה בתוך - - -

משה שגיא: כמה יש כסף בתקנה הזאת של בינוי בתי הדין ב-2019?

אורי דביר: הבינוי של בתי הדין מוכנס בתוך תקנת התפעול הגדולה.

אורי דביר: ב-2019 הבסיס תוגבר בתקציב הדיור ב-2.2 מיליון, ותהיה תוספת של עוד 2.2 מיליון עבר הצטיידות.

משה שגיא: לא הצטיידות.

משה שגיא: אני מדבר על בינוי, בהשוואה לבתי המשפט.

אורי דביר: בתי המשפט זה אותו תקציב שרץ כבר כמה שנים, זה לא שאנחנו מוסיפים כל שנה עוד.

אורי דביר: ב-2018 בסיס תקציב התחזוקה תוגבר ב-2 מיליון והיתה תוספת חד-פעמית של 7 מיליון, והם קיבלו תקציב נוסף לטובת מעבר בתי הדין ברחובות ובתל אביב בעוד 2 מיליון.

משה שגיא: מה הפער בין בתי-המשפט לבתי הדין בגודל שלהם?

אסף הופר: פער גדול מאוד.

משה שגיא: כמה?

אסף הופר: בית הדין הרבני הגדול ביותר נמצא בחיפה.

משה שגיא: אני שואל כמה בסך הכול הכללי.

אסף הופר: אני נותן פרופורציה.

אסף הופר: אל"ף, יש הרבה יותר בתי משפט מבתי דין.

אסף הופר: אם אני לא טועה, יש כעשרה בתי דין - אני לא זוכר את המספר בדיוק, אבל זה סדר הגודל – כאשר הגדול ביותר נמצא בחיפה – 2,000 מטר.

אסף הופר: בתל אביב ובירושלים זה פחות מ-2,000 מטר.

אסף הופר: רק בשנה האחרונה יצאנו למכרז בינוי של בתי משפט קטנים – קטנים זה סדר גודל של 3,000 מטר.

אסף הופר: שני המכרזים נכשלו, כאשר בדיון של הפקת הלקחים שערכנו גילינו שהסיבה שהם נכשלו היא היקף הבנייה הנמוך.

אסף הופר: חברות לא ניגשות, ואם הן ניגשות – המחיר שהן מגישות גבוה מאוד והנהלת בתי-המשפט לא יכולה לעמוד במחיר הזה.

אסף הופר: גם הנהלת בתי הדין לא תוכל לעמוד בבינוי עצמאי של שטח שהוא הרבה יותר מצומצם - רוב בתי הדין, השטח שלהם הוא בין 500 ל-700 מטר.

אסף הופר: לכן, מה שהדיור הממשלתי עושה – כמו שהוא עושה גם עם בתי-המשפט בהיקפים כאלה - הוא נותן להם פתרונות אחרים, בין אם באמצעות שכירות, וכמו שאורי אמר הדיור הממשלתי נתן פתרונות שכירות ראויים, טובים ויפים לכל בתי הדין.

משה שגיא: זה נכון שפונים לבתי המשפט, לוקחים את המבנה הישן ונותנים לבית דין רבני?

משה שגיא: באשדוד, באשקלון.

אסף הופר: זה נכון במקרה של אשקלון, מכיוון שהיתה הזדמנות לתת לבין הדין מבנה עצמאי.

אסף הופר: בית-המשפט גדל, אז לבית המשפט בנו מבנה חדש ואת בית-המשפט הישן - - -

משה שגיא: למה לא בנו לבית הדין הרבני ובנו לבית המשפט?

אסף הופר: הסברתי – השטחים קטנים מדי.

אסף הופר: אנחנו לא יכולים להשיג תוצאות מחיר - - -

משה שגיא: לא יכולים לבנות מבנה קטן?

אסף הופר: אנחנו יכולים, אבל המחיר יהיה בהתאם – גבוה משמעותית.

אסף הופר: לכן ביטלנו מכרז של בתי-משפט, בגלל שהשטח לא היה מספיק גדול.

אסף הופר: אין איפה ואיפה בדבר הזה.

אסף הופר: הפתרון שאנחנו נותנים לבתי הדין הוא שכירות.

אסף הופר: בנתניה אנחנו מכניסים אותם לתוך קרית הממשלה בבינוי, ובכל מקום, בהתאם לאפשרות המעשית.

אסף הופר: זה הפתרון שאנחנו נותנים.

אסף הופר: אני חושב שבהנהלת בתי הדין הרבניים שמחים על הפתרון הזה.

משה שגיא: לא.

משה שגיא: מה זה הם שמחים?

משה שגיא: זה לא אומר שאני שמח.

משה שגיא: הם אומרים לכם שהם שמחים כי אחרת הם לא יקבלו גם את זה.

משה שגיא: אחרי זה הם מתקשרים אליי ובוכים.

אסף הופר: אני רק אומר.

אסף הופר: היושב-ראש ציין את זה שבתי הדין לא ראויים.

אסף הופר: אני חושב שמי שייכנס לבתי הדין בכל הערים יראה שהם יושבים במבנים ראויים ויפים.

יצחק וקנין: לקחתי רגיעון היום, אתה שם לב.

יצחק וקנין: אני מאוד רגוע.

משה שגיא: אני שם לב.

משה שגיא: מה אתה מציע לעשות, רב יצחק?

יצחק וקנין: את הסיפורים שאתם מספרים לנו, ספרו למישהו אחר.

יצחק וקנין: סליחה שאני אומר לך את זה, במלוא העדינות, ועוד שניה זה עולה לי למעלה.

יצחק וקנין: אל תגיד לי איך נראים בתי הדין הרבניים.

יצחק וקנין: מה שאתם עושים, במשך שנים – ועיני לא צרה בזה; בתי המשפט צריכים להיראות כמו שצריך, בתי הדין צריכים להיראות כמו שצריך.

אסף הופר: אני מסכים.

יצחק וקנין: השקיעו המון במשך כל השנים.

יצחק וקנין: רק בשנים האחרונות, אחרי שהיושב-ראש העלה את הדבר הזה התחלתם לעשות משהו.

יצחק וקנין: אבל הכול נראה קטסטרופה, תסלח לי מאוד.

יצחק וקנין: בושה וחרפה איך שבתי הדין נראים.

יצחק וקנין: בכוונה עשיתם את הדברים – כל מי שאחראי לתת תקצוב – כדי שבן אדם שיגיע לשם יפתח שנאה כלפי כל המוסד הזה.

יצחק וקנין: לצערי הרב, גם התקציב שאתם נותנים היום הוא לעג לרש - 2 מיליון שקלים.

יצחק וקנין: זה יכול להספיק לפיגור הזה של כל השנים?

יצחק וקנין: אל תספרו לנו סיפורים, אנחנו מכירים את הדברים.

יצחק וקנין: אני יושב פה יותר מדי זמן, כדי לדעת את הדברים ישר והפוך.

אסף הופר: כמו שאורי הסביר, התקציב לא תלוי בדיור הממשלתי כהוא זה.

אסף הופר: גם תקציב בתי המשפט, אגב, לא תלוי בנו.

יצחק וקנין: נכון, שלחו אותך.

יצחק וקנין: מישהו היה צריך לבוא ולומר את הדברים כהווייתם.

יצחק וקנין: אדוני, התקציב הזה הוא לעג לרש, זה לא ידביק את המציאות שצריך לעשות בבתי הדין הרבניים.

אסף הופר: הדיור הממשלתי, שהוא זה שעומד פה כרגע לדיון, עושה ככל יכולתו במסגרת התקציב שבתי הדין מעמידים - - -

יצחק וקנין: בסדר, אתה עושה במה שנותנים לך.

יצחק וקנין: אתה לא אשם.

אסף הופר: במסגרת התקציב שבתי הדין מעמידים לרשותנו לתת להם פתרונות אנחנו עושים, אני חושב, עבודה טובה מאוד, ויעידו על כך בתי הדין החדשים.

משה שגיא: רב יצחק, תגיד לי אם אני צודק: אני מציע לקיים דיון בשבוע הבא, להביא אנשים בעניין הזה ואז להעביר את ההעברה הזאת.

יצחק וקנין: נכון, נכון.

יצחק וקנין: צריך דיון, התקציב הזה - - -

משה שגיא: שיביאו את מלוא הפרטים, ולא שאחד ישאל את השני.

משה שגיא: תגידו את הפרטים - - -

יצחק וקנין: לוקחים את בית המשפט, משדרגים אותו קדימה לבניין חדש ונותנים לבית הדין את הבניין הישן, שאני לא רוצה להגיד איך הוא נראה.

משה שגיא: עכשיו כבר יש לזה סיבה אידיאולוגית – היות שבתי הדין הם קטנים יותר, אז זה יעלה יותר.

משה שגיא: זאת אומרת, אנחנו צריכים להשלים עם המציאות הזאת, שיקבלו בניינים ישנים?

אורי דביר: איזה עוד נתונים הייתם רוצים שנציג בדיון הבא?

משה שגיא: אנחנו רוצים לדעת כמה כסף הלך לבינוי בתי המשפט בחמש השנים האחרונות.

אורי דביר: זה מה שאמרתי.

משה שגיא: בסדר, אבל אני רוצה דיון כמו שצריך.

משה שגיא: לדעת את הפרטים, את כל הרשימה של בתי הדין הרבניים ושל בתי המשפט שהיה בהם שדרוג בחמש השנים האחרונות.

אורי דביר: הרשימה פה, הקראנו אותה.

משה שגיא: מה הבעיה?

משה שגיא: אני רוצה את הדיון הזה.

משה שגיא: אני לא שלם עם הרשימה הזאת, וגם עם ההחלטה שבתי הדין הרבניים הם קטנים אז לא ייבנו להם.

משה שגיא: זאת אומרת שאנחנו הולכים למצב שמה שהיה קודם יהיה הלאה – שבתי הדין יהיו ישנים, לא ראויים.

שגית אפיק: זה דיון מהותי, מה שהוא מסביר לכם.

שגית אפיק: לא דיון על המספרים.

אורי דביר: אבל צריך שיהיה פה עוד משהו על השולחן.

אורי דביר: בסוף, אם עושים סיכום תקציבי על פרויקט, מגיע המשרד ואומר:

אורי דביר: אני מעדיף לקחת את התוספת עכשיו - - -

משה שגיא: אני אומר לכם את מה שאומר חבר הכנסת וקנין: אנחנו מרגישים שיש מגמה שבתי הדין הרבניים יהיו כאלה שלא יהיה נוח להיכנס אליהם, שהם יהיו בניינים ישנים.

משה שגיא: ראינו כמה שנים היה הסיפור הזה בחיפה, שהיה נורא ואיום, עד שזז מישהו בממשלה, וכל המבנים האלה – אלא אם כן יתברר שהכול בסדר.

יצחק וקנין: עד לפני חמש שנים המצב היה קטסטרופה.

יצחק וקנין: בתי הדין היו בצורה מביישת ומבזה.

יצחק וקנין: כדי להדביק את הפער צריך לשים יותר כסף.

יצחק וקנין: 2 מיליון שקל בשנה ועוד 2 להביא – זה לא כסף כדי להדביק את הפער הזה.

אורי דביר: נבוא מוכנים לדיון.

משה שגיא: נעשה את זה בשבוע הבא - רבותי, נודיע לכם.

משה שגיא: אני מבקש שיבואו הגורמים הקובעים בעניין הזה.

משה שגיא: אני רוצה את הדיון הזה, אפילו בשביל ההרגשה שלנו, ואנחנו גם רואים את זה בעיניים.

משה שגיא: כמה זמן בית הדין הרבני בתל אביב, שהוא בית דין רבני גדול, לא שופץ?

אסף הופר: הם עוברים.

אסף הופר: יש מכרז למבנה חדש בשכירות.

משה שגיא: יפה.

משה שגיא: אז אני מבקש שתביאו את כל הנתונים האלה.

אסף הופר: אין שום בעיה, נשמח להציג את הנתונים.

משה שגיא: בסוף הדיון הזה, שנקיים בימים הקרובים, אשמח להגיד כל הכבוד לממשלה, היא לא מפלה בין בתי דין שונים.

משה שגיא: אגב, אני רוצה לדעת גם לגבי בתי הדין השרעיים.

משה שגיא: מה קורה שם?

משה שגיא: אתה יכול להגיד במשפט?

אסף הופר: כמו שאמרתי לגבי בתי הדין, גם לגבי בתי-המשפט הקטנים - נביא פתרונות לכולם, אבל בשכירות ולא בבנייה.

משה שגיא: אני רוצה את הדיון גם לגבי בתי הדין השרעיים, שנדע שמדינת ישראל עוסקת במערכות השיפוטיות שלה, מבחינת המראה הפיזי שלהם, באופן נורמלי ובלי אפליה - גם בתי המשפט, גם בתי הדין הרבניים וגם בתי הדין השרעיים.

אסף הופר: אין בעיה, נראה הכול.

אסף הופר: הערה קטנה: לא אמרתי שאנחנו בונים לבתי הדין; אמרתי שאנחנו לא בונים להם בניין עצמאי בגלל הגודל, וכל מקום שאפשר - - -

משה שגיא: בסדר, אז זה כבר סיבה אידיאולוגית.

אסף הופר: לא אידיאולוגית.

משה שגיא: כספית.

אסף הופר: כל מקום שאפשר, אנחנו מכניסים לבינוי קיים, כמו בנתניה.

משה שגיא: תודה רבה.

משה שגיא: אני נועל את הישיבה.